Karina Lorentzen Dehnhardt (SF), 2023-10-26:
Det her er jo et lovforslag, som man dybest set håber ikke at få brug for, men desværre sker der jo fra tid til anden terrorangreb, og så er det godt at have den fornødne lovgivning på plads.
Vi må jo bare sige, at de seneste uger viser, at vi igen oplever terrorhandlinger overalt omkring os.
For få uger siden var vi vidne til et meget forfærdeligt angreb, som kostede mindst 260 mennesker livet ved en technofest i Israel.
Ugen efter blev en skolelærer dræbt og flere uskyldige såret i det nordlige Frankrig; og bare få dage senere gik en radikaliseret mand amok med automatvåben i hjertet af Bruxelles.
I stedet blev de så mejet ned af en fanatisk terrorist.
Det er jo terrorens væsen, at den slår til, når vi har paraderne nede, og den forsøger at skabe mest mulig skræk og rædsel i vores indre og i vores samfund.
Der er jo desværre nok ikke nogen grund til at tro, at terrortruslen går væk i morgen; men i stedet for at blive bange må vi så som samfund tage de nødvendige forholdsregler.
Vi skal styrke forebyggelsen og efterforskningen, men vi skal også sørge for, at ofre og efterladte tilbydes ordentlig hjælp.
Det har jo bl.a. fået SF til at fremsætte to forskellige beslutningsforslag.
Det ene er så lovforslaget, som vi behandler her i dag, og så håber vi sådan set også, at der kommer en opfølgning på det andet beslutningsforslag.
Et billede på, at reglerne ikke er gode nok, er Helle Vesterager Jespersen, som jo mistede sin datter ved et terrorangreb i Marokko.
Efter et lidt besværligt forløb modtog hun efterladtegodtgørelse, men det er jo ikke nogen erstatning.
Hun modtog efterladtegodtgørelse, så hun kunne få dækket omkostningerne til at begrave sin datter, men kompensation og erstatning fra de marokkanske myndigheder måtte hun desværre kigge langt efter.
Ud over at stå med tabet af sin datter har det haft andre store personlige omkostninger for Helle.
Hun blev udsat for grov chikane på Facebook, hvor folk blev ved med at sende billederne af hendes datter til hende.
Hun har selv måttet bruge kræfter på at stå med den opgave at lægge sag an.
Og sidst, men ikke mindst, har hun udviklet ptsd og kan ikke længere gå på arbejde.
Hun er flyttet utallige gange.
Så det har haft store konsekvenser for hende.
Det er selvfølgelig ikke rimeligt, at det skal være så svært at opnå erstatning som terroroffer.
Krænkelsen og den følelsesmæssige belastning ved at være udsat for et terrorangreb eller være pårørende til et offer for et terrorangreb er i forvejen rigtig stor, og kampen for erstatning og retfærdighed skal ikke blive et ekstra traume, som ofrene skal slås med.
Der skal lovgivningen selvfølgelig være på plads.
Derfor er det så også godt, at vi giver terrorofre bedre rettigheder i dag, så de kan få erstatning for den hændelse, de har været udsat for.
Det er heldigvis få, der oplever noget så tragisk, men de skal jo leve med konsekvenserne af den her voldsomme handling, som et terrorangreb er.
Det her vil skabe en lille smule retfærdighed for ofrene.
Så vi er i SF selvfølgelig glade for forslaget her, som jo er en udløber af det beslutningsforslag, vi samlede flertal for i sommeren 2022.
Det forslag pålægger regeringen at undersøge, hvad det koster at sikre, at terrorofrene garanteres de rettigheder, som ofrene ville have efter EU's direktiver om bekæmpelse af terrorisme og rettigheder for ofre, og dem har vi desværre ikke implementeret i Danmark.
Undersøgelsen er undervejs, men er desværre forsinket, og jeg kan jo kun opfordre regeringen til at sætte turbo på det arbejde.
Helles sag viser nemlig, hvor vigtigt det er at få lukket hullerne hele vejen rundt.
Vi bliver nødt til at anerkende, at terrorofrene ikke kun er dem, der mister livet.
Nogle mister faktisk en datter, en søn, en mor, en far eller et andet familiemedlem og gennemlever et langt traumatisk forløb.
Derfor er vi kun halvt i mål
Vi bør også sikre erstatning for tab af helbred, arbejdsevne og øvrige skader, f.eks. senfølger, og i det hele taget se grundigt på retssikkerheden for terrorofre.